Obs - artiklen er opdateret 11. oktober klokken 16.25 og 17.39 med oplysninger om skibets rute og tidspunkt for havariet.

Et fragtskib på vej op gennem Lillebælt og med kurs mod Kolding, sejlede mandag formiddag ind i et havbrug vest for Assens.

Ved kollisionen slap i omegnen af 250 ton ørreder ud i Lillebælt.

Det fortæller vagtchef Hans Frederiksen fra Fyns Politi til TV 2/FYN.

Politiet fik anmeldelsen klokken 13.14, men på Marinetraffic.com kan man se fragtskibet ændre kurs mod Assens og fra klokken 12.22 til klokken 12.51 ændre sejlhastighed fra cirka 10 knob til nærmest nul knob.

Skibet ligger nu stille cirka seks kilometer stik vest for Assens Havn. Og her bliver det liggende.

Hans Fredriksen oplyser nemlig til TV 2/FYN, at Søfartsstyrelsen har beordret skibet til at blive liggende.

Men det er også et spørgsmål om det i det hele taget kan sejle.

- Det ligger med stævnen ind i stålburene, og der er noget viklet om skruerne, oplyser Hans Frederiksen.

Af endnu uopklarede årsager skete kollisionen med havbruget, da skibets kaptajn var ved at sejle på grund.

- Han havde valget mellem at sejle på grund eller sejle ind i et havdambrug. Han valgte dambruget, forklarer Hans Frederiksen.

Ifølge Marinetraffic.com hedder skibet Karmel og sejler under maltesisk flag.

Og ifølge TV 2/FYNs oplysninger var skibet på vej fra Kaliningrad i Rusland til Kolding.

Læs også Ejer af smadret havbrug: 70-80.000 ørreder slap løs

Læs også Undslupne fisk: Tag ud og fisk